CELEX: 32011R1216
Language: el
Date: 2011-11-24
Title: Εκτελεστικός κανονισμός (ΕΕ) αριθ. 1216/2011 της Επιτροπής, της 24ης Νοεμβρίου 2011 , για την τροποποίηση του κανονισμού (ΕΕ) αριθ. 691/2010 της Επιτροπής για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου  Κείμενο που παρουσιάζει ενδιαφέρον για τον ΕΟΧ

25.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 310/3
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1216/2011 ΤΗΣ ΕΠΙΤΡΟΠΉΣ
   της 24ης Νοεμβρίου 2011
   για την τροποποίηση του κανονισμού (ΕΕ) αριθ. 691/2010 της Επιτροπής για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού («κανονισμός-πλαίσιο») (1), και ιδίως το άρθρο 11,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 691/2010 της Επιτροπής, της 29ης Ιουλίου 2010, για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου και για την τροποποίηση του κανονισμού (ΕΚ) αριθ. 2096/2005 περί καθορισμού κοινών απαιτήσεων για την παροχή υπηρεσιών αεροναυτιλίας (2), προβλέπει κύριους δείκτες επιδόσεων (ΚΔΕ) και δεσμευτικούς στόχους στα βασικά πεδία της ασφάλειας πτήσεων, του περιβάλλοντος, της χωρητικότητας και της οικονομικής αποδοτικότητας.
            
         
               (2)
            
            
               Οι ΚΔΕ στο πεδίο της ασφάλειας πτήσεων για τον καθορισμό στόχου σε επίπεδο εθνικό ή λειτουργικού τμήματος του εναέριου χώρου (FAB) που περιλαμβάνει το παράρτημα 1 του κανονισμού (ΕΕ) αριθ. 691/2010 είναι: η αποτελεσματικότητα της διαχείρισης της ασφάλειας πτήσεων, όπως μετρείται με μέθοδο βασισμένη στο πλαίσιο διαχείρισης της εναέριας κυκλοφορίας για την έρευνα ωριμότητας της ασφάλειας πτήσεων· η εφαρμογή της κατάταξης σφοδρότητας του εργαλείου ανάλυσης της επικινδυνότητας, ώστε να επιτραπεί εναρμονισμένη υποβολή αναφοράς της αξιολόγησης της κατάταξης σφοδρότητας στις παραβιάσεις ελάχιστου διαχωρισμού, τις παρεισφρήσεις σε διάδρομο και τα ειδικά τεχνικά συμβάντα στη διαχείριση της εναέριας κυκλοφορίας· και η αναφορά του μέτρου νοοτροπίας δικαίου.
            
         
               (3)
            
            
               Σύμφωνα με το παράρτημα 1 του κανονισμού (ΕΕ) αριθ. 691/2010, αυτοί οι ΚΔΕ στο πεδίο της ασφάλειας πτήσεων πρέπει να αναπτυχθούν περαιτέρω από κοινού από την Επιτροπή, τα κράτη μέλη, τον Ευρωπαϊκό Οργανισμό Ασφαλείας της Αεροπορίας (EASA) και τον Ευρωπαϊκό Οργανισμό για την Ασφάλεια της Αεροναυτιλίας (Eurocontrol), και να εγκριθούν πριν από την πρώτη περίοδο αναφοράς.
            
         
               (4)
            
            
               Προς το σκοπό αυτό, η Επιτροπή σύστησε ομάδα εργασίας απαρτιζόμενη από αντιπροσώπους του EASA, του Eurocontrol και της Επιτροπής (την αποκαλούμενη επιχειρησιακή ομάδα E3). Η ομάδα εργασίας συνέταξε τεχνική έκθεση με τίτλο «Παράμετροι κύριων δεικτών επιδόσεων στην ασφάλεια πτήσεων για το μηχανισμό επιδόσεων». Η εν λόγω έκθεση εμπλουτίσθηκε με τα σχόλια των κρατών μελών και των ενδιαφερομένων και συνιστά την τεχνική έννοια για τον παρόντα κανονισμό και τα σχετικά αποδεκτά μέσα συμμόρφωσης και το καθοδηγητικό υλικό.
            
         
               (5)
            
            
               Στην ανάπτυξη των ΚΔΕ στο πεδίο της ασφάλειας πτήσεων πρέπει να ληφθεί υπόψη το έργο που έχει ήδη επιτελεσθεί στο πλαίσιο άλλων πρωτοβουλιών, όπως το σχέδιο ασφάλειας πτήσεων του EASA και το εργαλείο ανάλυσης της επικινδυνότητας και η έρευνα ωριμότητας της ασφάλειας πτήσεων του Eurocontrol.
            
         
               (6)
            
            
               Η πείρα που έχει αποκτηθεί από τη βαθμιαία εφαρμογή του μηχανισμού επιδόσεων δείχνει ότι πρέπει να αυξηθεί ο χρόνος που διαθέτει η Επιτροπή για την αξιολόγηση των αναθεωρημένων επιδιωκόμενων επιδόσεων με βάση τον φόρτο εργασίας που δημιουργεί η λεπτομερής αξιολόγηση των σχεδίων επιδόσεων και για να διεξάγει τον αναγκαίο διάλογο με τις εθνικές εποπτικές αρχές και να εξασφαλίσει κατάλληλη αιτιολόγηση των αποτελεσμάτων της αξιολόγησης.
            
         
               (7)
            
            
               Ο κανονισμός (ΕΕ) αριθ. 691/2010 πρέπει συνεπώς να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ενιαίου ουρανού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 691/2010 τροποποιείται ως εξής:
   
               (1)
            
            
               Το άρθρο 14 τροποποιείται ως εξής:
               
                           α)
                        
                        
                           στην παράγραφο 1, οι λέξεις «δύο μηνών» αντικαθίστανται από τις λέξεις «τεσσάρων μηνών»·
                        
                     
                           β)
                        
                        
                           στην παράγραφο 2, οι λέξεις «δύο μήνες» αντικαθίστανται από τις λέξεις «τέσσερις μήνες»·
                        
                     
                           γ)
                        
                        
                           στην παράγραφο 3, οι λέξεις «δύο μήνες» αντικαθίστανται από τις λέξεις «τέσσερις μήνες»
                        
                     
         
               (2)
            
            
               στο παράρτημα I το σημείο 1 του τμήματος 2 αντικαθίσταται από το εξής:
               «1.   ΚΥΡΙΟΙ ΔΕΙΚΤΕΣ ΕΠΙΔΟΣΕΩΝ ΣΤΗΝ ΑΣΦΑΛΕΙΑ ΠΤΗΣΕΩΝ
               
                           α)
                        
                        
                           Ο πρώτος ΚΔΕ για την ασφάλεια πτήσεων σε επίπεδο εθνικό ή λειτουργικού τμήματος του εναέριου χώρου κατά την πρώτη περίοδο αναφοράς είναι η αποτελεσματικότητα της διαχείρισης της ασφάλειας πτήσεων, όπως μετράται με μέθοδο βασισμένη στην έρευνα ωριμότητας της ασφάλειας πτήσεων της διαχείρισης της εναέριας κυκλοφορίας (ATM).
                           Για τα κράτη μέλη και τις εθνικές εποπτικές αρχές τους, καθώς και για τους παρόχους υπηρεσιών αεροναυτιλίας που έχουν πιστοποιηθεί για να παρέχουν υπηρεσίες εναέριας κυκλοφορίας ή επικοινωνίας, αεροναυτιλίας και επίβλεψης, μέτρο του παρόντος ΚΔΕ είναι το επίπεδο υλοποίησης των ακόλουθων διαχειριστικών στόχων:
                           
                                       —
                                    
                                    
                                       Πολιτική και στόχοι ασφάλειας πτήσεων,
                                    
                                 
                                       —
                                    
                                    
                                       Διαχείριση των κινδύνων στην ασφάλεια πτήσεων,
                                    
                                 
                                       —
                                    
                                    
                                       Εξασφάλιση ασφάλειας πτήσεων,
                                    
                                 
                                       —
                                    
                                    
                                       Προαγωγή της ασφάλειας πτήσεων,
                                    
                                 
                                       —
                                    
                                    
                                       Καλλιέργεια νοοτροπίας ασφάλειας πτήσεων.
                                    
                                 
                     
                           β)
                        
                        
                           Ο δεύτερος ΚΔΕ για την ασφάλεια πτήσεων σε επίπεδο εθνικό ή λειτουργικού τμήματος του εναέριου χώρου κατά τη δεύτερη περίοδο αναφοράς είναι η εφαρμογή της κατωτέρω κατάταξης σφοδρότητας με βάση τη μέθοδο του εργαλείου ανάλυσης της επικινδυνότητας για την αναφορά, τουλάχιστον, τριών κατηγοριών συμβάντων: παραβιάσεις ελαχίστων διαχωρισμού, παρεισφρήσεις σε διάδρομο και ειδικά τεχνικά συμβάντα στη διαχείριση της εναέριας κυκλοφορίας σε όλα τα κέντρα ελέγχου της εναέριας κυκλοφορίας και σε αερολιμένες. Τα κράτη μέλη δύνανται να αποφασίσουν να μην εφαρμόζουν τη μέθοδο σε αερολιμένες με κάτω των 50 000 εμπορικών αεροπορικών κινήσεων ετησίως.
                           Κατά την αναφορά των ανωτέρω συμβάντων τα κράτη μέλη και οι πάροχοι υπηρεσιών αεροναυτιλίας χρησιμοποιούν τις κάτωθι κλάσεις σφοδρότητας:
                           
                                       —
                                    
                                    
                                       Σοβαρό περιστατικό,
                                    
                                 
                                       —
                                    
                                    
                                       Μείζον περιστατικό,
                                    
                                 
                                       —
                                    
                                    
                                       Σημαντικό περιστατικό,
                                    
                                 
                                       —
                                    
                                    
                                       Καμία επίπτωση στην ασφάλεια πτήσεων
                                    
                                 
                                       —
                                    
                                    
                                       Απροσδιόριστο, π.χ. ανεπαρκείς διαθέσιμες πληροφορίες, ή ασαφή ή αντικρουόμενα στοιχεία που δεν επιτρέπουν τον προσδιορισμό.
                                    
                                 Αναφορά σχετικά με την εφαρμογή της μεθόδου πραγματοποιείται για μεμονωμένα συμβάντα.
                        
                     
                           γ)
                        
                        
                           Ο τρίτος ΚΔΕ ασφάλειας πτήσεων σε επίπεδο εθνικό ή λειτουργικού τμήματος του εναέριου χώρου για την πρώτη περίοδο αναφοράς είναι η αναφορά των κρατών μελών και των οικείων παρόχων υπηρεσιών αεροναυτιλίας μέσω ερωτηματολογίου συντασσόμενου σύμφωνα με το στοιχείο ε), με τον οποίο μετράται το επίπεδο ύπαρξης ή μη νοοτροπίας δικαίου.
                        
                     
                           δ)
                        
                        
                           Κατά τη διάρκεια της πρώτης περιόδου αναφοράς δεν θα υφίστανται επιδιωκόμενες επιδόσεις σε επίπεδο Ευρωπαϊκής Ένωσης. Ωστόσο, τα κράτη μέλη δύνανται να καθορίζουν επιδιωκόμενες επιδόσεις αντίστοιχες των παρόντων ΚΔΕ στο πεδίο της ασφάλειας πτήσεων.
                        
                     
                           ε)
                        
                        
                           Για να διευκολυνθεί η εφαρμογή και η μέτρηση των ΚΔΕ στο πεδίο της ασφάλειας πτήσεων, ο EASA – μετά από διαβούλευση με τον φορέα επανεξέτασης των επιδόσεων – εγκρίνει, πριν από την έναρξη της πρώτης περιόδου αναφοράς, αποδεκτά μέσα συμμόρφωσης και καθοδηγητικό υλικό σύμφωνα με τη διαδικασία του άρθρου 52 του κανονισμού (ΕΚ) αριθ. 216/2008.
                        
                     
                           στ)
                        
                        
                           Ο Eurocontrol παρέχει έγκαιρα τις πληροφορίες που είναι αναγκαίες για την εκπόνηση των εγγράφων που αναφέρονται στο στοιχείο ε), στις οποίες περιλαμβάνεται τουλάχιστον η προδιαγραφή της μεθόδου του εργαλείου ανάλυσης της επικινδυνότητας και η περαιτέρω ανάπτυξή της και οι λεπτομέρειες της μεθόδου έρευνας ωριμότητας της ασφάλειας πτήσεων και των σταθμιστικών συντελεστών της.
                        
                     
                           ζ)
                        
                        
                           Η ετήσια μέτρηση των ΚΔΕ που αναφέρονται στα στοιχεία α) και γ) (ερωτηματολόγια για την αποτελεσματικότητα της διαχείρισης της ασφάλειας πτήσεων και την νοοτροπία δικαίου) που πραγματοποιούν οι εθνικές εποπτικές αρχές και οι πάροχοι υπηρεσιών αεροναυτιλίας διαβιβάζεται στον EASA για το προηγούμενο έτος από τις εθνικές εποπτικές αρχές πριν την 1η Φεβρουαρίου κάθε έτους. Οι εν λόγω ετήσιες μετρήσεις χρησιμεύουν ως βάση των λειτουργιών παρακολούθησης που περιγράφονται στα στοιχεία η) και θ). Σε περίπτωση μεταβολών στην ετήσια μέτρηση των ΚΔΕ, οι εθνικές εποπτικές αρχές τις παρουσιάζουν πριν την υποβολή της επόμενης ετήσιας έκθεσης.
                        
                     
                           η)
                        
                        
                           Οι εθνικές εποπτικές αρχές παρακολουθούν την εφαρμογή και τη μέτρηση των ΚΔΕ στο πεδίο της ασφάλειας πτήσεων από τους παρόχους υπηρεσιών αεροναυτιλίας, σύμφωνα με τις διαδικασίες εποπτείας της ασφάλειας πτήσεων που καθορίζονται στον εκτελεστικό κανονισμό (ΕΕ) αριθ. 1034/2011 (3) της Επιτροπής.
                        
                     
                           θ)
                        
                        
                           Ο EASA, στο πλαίσιο των επιθεωρήσεων τυποποίησης που διεξάγει, παρακολουθεί την εφαρμογή και τη μέτρηση των ΚΔΕ στο πεδίο της ασφάλειας πτήσεων από τις εθνικές εποπτικές αρχές, σύμφωνα με τις μεθόδους εργασίας του άρθρου 24 του κανονισμού (ΕΚ) αριθ. 216/2008. Ο EASA ενημερώνει τον φορέα επανεξέτασης των επιδόσεων για την έκβαση αυτών των επιθεωρήσεων.
                        
                     
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Νοεμβρίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 96 της 31.3.2004, σ. 1.
   
      (2)  ΕΕ L 201 της 3.8.2010, σ. 1.
   
      (3)  EE L 271 της 18.10.2011, σ. 15.»